**ΕΞΑΙΡΕΤΙΚΑ ΕΠΕΙΓΟΝ**

Πληροφορίες: Χρ. Σαμαρά

**Αθήνα: 20.11.2017**

**Αρ. Πρωτ.: 1652**

**Προς: κ. Ν. Κοτζιά, Υπουργό Εξωτερικών**

ΚΟΙΝ: «Πίνακας Αποδεκτών»

**Θέμα: «Διαμαρτυρία της Ε.Σ.Α.μεΑ. για τον αποκλεισμό κατηγοριών ατόμων με αναπηρία και χρόνιες παθήσεις από συμμετοχή σε προκήρυξη του Υπουργείου Εξωτερικών».**

**Κύριε Υπουργέ,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.) που αποτελεί τον τριτοβάθμιο κοινωνικό και συνδικαλιστικό φορέα των ατόμων με αναπηρία και των οικογενειών τους στη χώρα, επίσημα αναγνωρισμένο δια του Ν.2430/96 (ΦΕΚ 156Α/10.7.96) Κοινωνικό Εταίρο της ελληνικής Πολιτείας σε ζητήματα αναπηρίας, - επιθυμεί **με το παρόν να εκφράσει την έντονη διαμαρτυρία της για τον αποκλεισμό κατηγοριών ατόμων με αναπηρία και χρόνιες παθήσεις από συμμετοχή σε προκήρυξη του Υπουργείου Εξωτερικών.**

Με έκπληξη ενημερωθήκαμε από το «Κέντρο Ζωής για την υποστήριξη των ανθρώπων που ζουν με HIV/AIDS» ότι η υπ’ αριθμ. Π19ΓΕΝ - 34379 προκήρυξη που δημοσιεύθηκε στις 30.10.2017 για την πλήρωση με ειδική διαδικασία επιλογής, 5 κενών οργανικών θέσεων υπαλλήλων του Κλάδου Εμπειρογνωμόνων του Υπουργείου Εξωτερικών, αναφέρει πως οι ενδιαφερόμενοι πρέπει να έχουν την υγεία και τη φυσική καταλληλότητα για την εκτέλεση των καθηκόντων της θέσης του κλάδου των Εμπειρογνωμόνων, καθώς και ότι **οι υπό διορισμό υπάλληλοι δεν πρέπει να πάσχουν από σοβαρά καρδιοαγγειακά ή σοβαρά αναπνευστικά ή νεφρολογικά ή μεταδοτικά νοσήματα ή σοβαρά νοσήματα του νευρικού συστήματος** (Β’ περ. η). Επίσης στο σημείο Θ’ της ανωτέρω προκήρυξης (Αίτηση Συμμετοχής-Δικαιολογητικά) προβλέφθηκε ότι για την απόδειξη της συνδρομής των αναφερομένων στην παράγραφο Β προσόντων, οι υποψήφιοι, που θα περιληφθούν στον πίνακα επιτυχόντων, υποχρεούνται να προσκομίσουν δύο (2) γνωματεύσεις (i) παθολόγου ή γενικού ιατρού και (ii) ψυχιάτρου, είτε του δημοσίου είτε ιδιωτών, με τις οποίες πιστοποιείται η υγεία τους.

**Η Ε.Σ.Α.μεΑ. θεωρεί ότι ο ανωτέρω αποκλεισμός συνιστά διάκριση και κατάφωρη παραβίαση θεμελιωδών δικαιωμάτων και έρχεται σε αντίθεση με τη νομοθεσία της χώρας μας, όπως ορίζουν:**

- **η παρ. 6 του Άρθρου 21 του Συντάγματος της χώρας**, η οποία αναφέρει: *«τα άτομα με αναπηρίες έχουν δικαίωμα να απολαμβάνουν μέτρων που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της Χώρας»,*

- τ**ο άρθρο 3 του ν. 4443/2016 «Αρχές της ίσης μεταχείρισης»,** (ΦΕΚ 232 Α’/2016) το οποίο αναφέρει:

«*1. Με την επιφύλαξη των παραγράφων 3 και 4 του παρόντος άρθρου, καθώς και του άρθρου 4, η αρχή της ίσης μεταχείρισης ανεξαρτήτως φυλής, χρώματος, εθνικής ή εθνοτικής καταγωγής, γενεαλογικών καταβολών, θρησκευτικών ή άλλων πεποιθήσεων, αναπηρίας ή χρόνιας πάθησης, ηλικίας, οικογενειακής ή κοινωνικής κατάστασης, σεξουαλικού προσανατολισμού, ταυτότητας ή χαρακτηριστικών φύλου στον τομέα της εργασίας και της απασχόλησης, εφαρμόζεται σε όλα τα πρόσωπα, στο δημόσιο και τον ιδιωτικό τομέα, όσον αφορά:*

*α) τους όρους πρόσβασης στην εργασία και την απασχόληση εν γένει, συμπεριλαμβανομένων των κριτηρίων επιλογής και των όρων πρόσληψης, ανεξάρτητα από τον κλάδο δραστηριότητας και σε όλα τα επίπεδα της επαγγελματικής ιεραρχίας, καθώς και τους όρους υπηρεσιακής και επαγγελματικής εξέλιξης,…»*

- **το άρθρο 27 «Εργασία & Απασχόληση» της Σύμβασης για τα Δικαιώματα των Ατόμων με Αναπηρία του ΟΗΕ την οποία η χώρα μας μαζί με το Προαιρετικό Πρωτόκολλο αυτής επικύρωσε με τον ν.4074/2012** (ΦΕΚ 88 Α’/ 11.04.2012) και ως εκ τούτου οφείλει να εφαρμόσει σε εθνικό επίπεδο, το οποίο ορίζει ότι*: «τα Κράτη Μέλη οφείλουν να προστατεύουν τα δικαιώματα των ΑμεΑ για δίκαιες και ευνοϊκές συνθήκες εργασίας και να διασφαλίζουν ότι τους παρέχεται εύλογη προσαρμογή στο χώρο εργασίας και απαγορεύουν τη διάκριση βάσει αναπηρίας σε σχέση με όλα τα ζητήματα που αφορούν όλες τις μορφές της απασχόλησης, συμπεριλαμβανομένων των συνθηκών επάνδρωσης, πρόσληψης και απασχόλησης, συνέχειας της απασχόλησης, επαγγελματικής ανέλιξης και ασφαλών και υγιεινών συνθηκών εργασίας».*

**Κύριε Υπουργέ,**

Τέτοιου είδους αποφάσεις από τις οποίες αποκλείονται συγκεκριμένες κατηγορίες αναπηρίας και χρόνιας πάθησης αποτελούν όνειδος για τη χώρα μας και παραπέμπουν σε εποχές σκοταδισμού.

Ως εκ τούτου, ζητάμε την άμεση παρέμβασή σας για τη διόρθωση της ανωτέρω προκήρυξης από τις αρμόδιες υπηρεσίες του Υπουργείου, ώστε να μη θιγούν κεκτημένα δικαιώματα ατόμων με αναπηρία και χρόνιες παθήσεις.

Συνημμένα σας αποστέλλουμε την υπ’ αριθ. πρωτ. 1051/02-10-2017 επιστολή διαμαρτυρίας του Κέντρου Ζωής για την υποστήριξη των ανθρώπων που ζουν με HIV/AIDS που αναφέρεται στο εν’ λόγω ζήτημα.

**Με εκτίμηση**

**Ο Πρόεδρος**

**Ι. Βαρδακαστάνης**

**Ο Γεν. Γραμματέας**

**Ι. Λυμβαίος**

**Πίνακας Αποδεκτών:**

- Γραφείο Πρωθυπουργού της χώρας, κ. Αλ. Τσίπρα

- Γραφείο Υπουργού Επικρατείας, κ. Χρ. Βερναρδάκη

- Γραφείο Υπουργού Διοικητικής Ανασυγκρότησης, κ. Ολ. Γεροβασίλη

- Γραφείο Γ.Γ. Υπουργείου Εξωτερικών, κ. Δ. Παρασκευόπουλου

- Γραφείο Γ.Γ. Διαφάνειας κα Ανθρωπίνων Δικαιωμάτων, κ. Μ. Γιαννακάκη

- Γραφείο Γ.Γ. Υπουργείου Διοικητικής Ανασυγκρότησης, κ. Γρ. Θεοδωράκη

- Γραφείο Προέδρου του ΑΣΕΠ, κ. Ι. Καραβοκύρη

- Συνήγορο του Πολίτη

- Φορείς Μέλη της Ε.Σ.Α.μεΑ.

- Πρόεδρο και Μέλη της Ειδικής Μόνιμης Επιτροπής Ισότητας, Νεολαίας και

Δικαιωμάτων του Ανθρώπου της Βουλής